
REPUBLIKA HRVATSKA 
TRGOVAČKI SUD U ZAGREBU
STALNA SLUŽBA 
Karlovac, Ljudevita Šestića 4

U  I M E  R E P U B L I K E  H R V A T S K E
R J E Š E N J E

Trgovački sud u Zagrebu, Stalna služba, po sucu Goranki Boljkovac, kao stečajnom sucu, u povodu prijedloga predlagatelja FINANCIJSKE AGENCIJE, Zagreb, Ulica grada Vukovara 70, za otvaranje stečajnog postupka nad dužnikom DRUŠTVO ZA ŠPORTSKU REKREACIJU "MEDVEŠČAK", Zagreb, Fabkovićeva 1, OIB 82535342577, kojeg zastupa punomoćnik Krešimir Čule, odvjetnik u Zagrebu, Palmotićeva 41, dana 27. siječnja 2017. godine  
r i j e š i o    j e

I. Odbacuje se prijedlog za otvaranje stečajnog postupka nad dužnikom DRUŠTVO ZA ŠPORTSKU REKREACIJU "MEDVEŠČAK", Zagreb, Fabkovićeva 1, OIB 82535342577, od 21. travnja 2016. godine.

II. Rješenje ovoga suda posl.br. 4 St-3880/16-3 od 2. siječnja 2017. godine stavlja se izvan snage.
 
III. Odbacuje se žalba dužnika DRUŠTVO ZA ŠPORTSKU REKREACIJU "MEDVEŠČAK", Zagreb, Fabkovićeva 1, OIB 82535342577, od 20. siječnja 2017. godine, podnesena protiv rješenja ovoga suda posl.br. 4 St-3880/16-3 od 2. siječnja 2017. godine.

IV. Odbacuje se žalba zakonskog zastupnika dužnika Stjepana Heimera, iz Zagreba, Mesnička ulica 11, OIB 31204216899, od 20. siječnja 2017. godine, podnesena protiv rješenja ovoga suda posl.br. 4 St-3880/16-3 od 2. siječnja 2017. godine.
 
Obrazloženje

FINA-a Regionalni centar Zagreb, podnijela je ovom sudu dana 21. travnja 2016. prijedlog za otvaranje stečajnog postupka nad dužnikom DRUŠTVO ZA ŠPORTSKU REKREACIJU "MEDVEŠČAK", Zagreb, Fabkovićeva 1, OIB 82535342577.

Prijedlog je podnesen temeljem odredbe članka 110. stavak 1. Stečajnog zakona (Narodne novine broj 71/15, dalje u tekstu: SZ-a). U prijedlogu predlagatelj navodi da na dan 19. travnja 2016. godine dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 14.610,15 kn, te da dužnik ima dva zaposlena.

Odredbom članka 110. stavka 1. SZ-a propisano je da je Financijska agencija dužna podnijeti prijedlog za otvaranje stečajnoga postupka ako pravna osoba u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju do 120 dana, u roku od 8 dana od isteka toga razdoblja, osim ako su ispunjene pretpostavke iz članka 428. istog Zakona. 

Odredbom čl. 5. st. 1. SZ-a propisano je da se stečajni postupak može otvoriti ako sud utvrdi postojanje stečajnoga razloga; odredbom st. 2. istog članka propisano je da su stečajni razlozi nesposobnost za plaćanje i prezaduženost. 

Dužnik je dana 13. siječnja 2017. godine dostavio u spis potvrdu FINA-e od 13. siječnja 2017. godine (list 8 spisa) uvidom u koji je sud utvrdio da nepodmirene obveze dužnika na dan izdavanja potvrde iznose 0,00 kn, dakle, da žiro račun dužnika više nije u blokadi.    

Dakle, dužnik je postao sposoban za plaćanje, slijedom čega proizlazi da kod dužnika ne postoji stečajni razlog nesposobnosti za plaćanje, pa je prijedlog za otvaranje stečajnog postupka nad dužnikom valjalo odbaciti, te se sud riješio kao pod točkom I. izreke ovog rješenja. 

Slijedom navedenog sud je pod točkom II. izreke ovog rješenja stavio izvan snage rješenje ovoga suda posl.br. 4 St-3880/16-3 od 2. siječnja 2017. godine, a kojim rješenjem je zakonski zastupnik dužnika Stjepan Heimer bio pozvan na platež predujma u iznosu od 1.000,00 kn za korist Fonda za namirenje troškova stečajnoga postupka, a budući u konkretnom slučaju obzirom na ranije navedeno nisu ostvarene zakonske pretpostavke za vođenje stečajnog postupka nad dužnikom. 

Dužnik i zakonski zastupnik dužnika Stjepan Heimer podnijeli su dana 20. siječnja 2017. godine žalbe protiv rješenja ovoga suda posl.br. 4 St-3880/16-3 od 2. siječnja 2017. godine. Budući je točkom II. izreke ovog rješenja rješenje od 2. siječnja 2017. godine stavljeno izvan snage, niti zakonski zastupnik dužnika, niti dužnik više nemaju pravni interes za podnošenje žalbe protiv citiranog rješenja, pa je žalbu dužnika i žalbu zakonskog zastupnika dužnika Stjepana Heimera, obje od 20. siječnja 2017. godine valjalo odbaciti te je sud riješio kao pod točkama III. i IV. izreke ovog rješenja. Pritom ovaj sud posebno napominje da je rješenjem od 2. siječnja 2017. godine naloženo zakonskom zastupniku dužnika platiti predujam u iznosu od 1.000,00 kn, slijedom čega je žalbu protiv rješenja od 2. siječnja 2017. godine bio ovlašten podnijeti isključivo zakonski zastupnik dužnika Stjepan Heimer, kao fizička osoba, a ne dužnik DRUŠTVO ZA ŠPORTSKU REKREACIJU "MEDVEŠČAK", Zagreb, Fabkovićeva 1. Dakle, i po navedenoj osnovi žalbu dužnika od 20. siječnja 2017. godine valjalo bi odbaciti zbog nedostatka pravnog interesa na strani dužnika. 
 
U Karlovcu, 27. siječnja 2017. godine                                   
                                                                                                                             Sudac: 
                                                                                                                Goranka Boljkovac, v.r.
Uputa o pravnom lijeku:	
Protiv ovog rješenja dopuštena je žalba 	Za točnost otpravka-
u roku od 8 dana, koja se podnosi u tri primjerka,	ovlašteni službenik:
Visokom trgovačkom sudu Republike Hrvatske,	Renata Klokočki
putem ovog suda. 

